## Rješenje o odobrenju objavljivanja izmjene ponude za preuzimanje javnog dioničkog društva Čateks d.d. iz Čakovca MTČ tvornici čarapa d.d. iz Čakovca

### NN 2/2006 (4.1.2006.), Rješenje o odobrenju objavljivanja izmjene ponude za preuzimanje javnog dioničkog društva Čateks d.d. iz Čakovca MTČ tvornici čarapa d.d. iz Čakovca

# KOMISIJA ZA VRIJEDNOSNE PAPIRE REPUBLIKE HRVATSKE

**54**

Temeljem odredbe članka 13. stavka 4. Zakona o
preuzimanju dioničkih društava (»Narodne novine« broj 84/02, 87/02, 120/02),
Komisija za vrijednosne papire Republike Hrvatske, temeljem Zahtjeva trgovačkog
društva MTČ TVORNICA ČARAPA d.d., Čakovec, Neumannova
2, zastupanog po punomoćniku, trgovačkom društvu UTILIS d.o.o., Čakovec, Nikole
Pavića 39, kojeg zastupa Ninoslav Kosor,
direktor, za odobrenje objavljivanja izmjene ponude za preuzimanje javnog
dioničkog društva ČATEKS d.d., Čakovec, Ulica Zrinsko-Frankopanska
25, na sjednici održanoj dana 23. prosinca 2005. godine, donijela je

## RJEŠENJE

### O ODOBRENJU OBJAVLJIVANJA IZMJENE PONUDE ZA PREUZIMANJE

1. Trgovačkom društvu MTČ TVORNICA ČARAPA d.d.,
Čakovec, Neumannova 2, odobrava se objavljivanje
izmjene ponude za preuzimanje javnog dioničkog društva ČATEKS d.d., Čakovec,
Ulica Zrinsko-Frankopanska 25.

2. Ovo Rješenje objavit će se u »Narodnim
novinama«.

```
Obrazloženje
```

```

```

Trgovačko društvo MTČ TVORNICA ČARAPA d.d.,
Čakovec, Neumannova 2 (dalje u tekstu: Ponuditelj), zastupano
po punomoć­niku, trgovačkom društvu UTILIS d.o.o., Čakovec, Nikole Pavića 39, kojeg zastupa Ninoslav Kosor,
direktor, podnijelo je Komisiji za vrijednosne papire Republike Hrvatske (dalje
u tekstu: Komisija), dana 21. prosinca 2005. godine, temeljem odredbe članka
13. stavak 4. Zakona o preuzimanju dioničkih društava (dalje u tekstu: Zakon),
Zahtjev za odobrenje objavljivanja izmjene ponude za preuzimanje javnog
dioničkog društva ČATEKS d.d., Čakovec, Ulica Zrinsko-Frankopanska
25 (dalje u tekstu: Izdavatelj).

Komisija je Rješenjem od dana 23. studenoga
2005. godine, odobrila Ponuditelju objavljivanje ponude za preuzimanje
Izdavatelja.

Zahtjevu za odobrenje objavljivanja izmjene
ponude za preuzimanje Izdavatelja, Ponuditelj je priložio tekst izmjene ponude
za preuzimanje Izdavatelja, potvrdu HVB SPLITSKE BANKE d.d., Split, Ruđera
Boškovića 16, od dana 19. prosinca 2005. godine, da se sredstva u iznosu od
13.911.922,44 kune, na računu Ponuditelja, deponiraju do 31. ožujka 2006.
godine te potvrde o uplati administrativne pristojbe i naknade, sukladno
odredbama članka 2. točke 24. Pravilnika o vrsti i visini administrativnih
pristojbi i naknada (»Narodne novine« broj 115/02 i 43/03).

Uvidom u Zahtjev za odobrenje objavljivanja
izmjene ponude i tekst izmjene ponude za preuzimanje, utvrdeno
je da se izmjena odnosi na ponuđenu cijenu u ponudi, utvrđenu u iznosu od 85,56
kuna. Ponuditelj izmjenom ponude za preuzimanje nudi novu cijenu u iznosu od
86,00 kuna po dionici.

Budući da se odobrena ponuda za preuzimanje
odnosi na 155.824 dionica Izdavatelja s pravom glasa, za njihovo plaćanje, po
cijeni od 86,00 kuna po dionici, Ponuditelj je, sukladno odredbi članka 9.
stavka 1. Zakona, obvezan osigurati iznos od najmanje 13.400.864,00 kuna.
Sredstva u iznosu 13.911.922,44 kune, Ponuditelj je osigurao temeljem Ugovora o
oročenom namjenskom depozitu broj 10718/05, sklopljenog dana 19. listopada
2005. godine, izmedu HVB SPLITSKE BANKE d.d., Split,
Ruđera Boškovića 16, kao Banke i Ponuditelja, kao deponenta,
a čiji rok oročenja depozita je produžen do
najkasnije 31. ožujka 2006. godine.

Prema odredbi članka 13. stavka 4. Zakona,
Ponuditelj može Komisiji podnijeti zahtjev za odobrenje objavljivanja izmjene
ponude za preuzimanje najkasnije 7 dana prije isteka roka trajanja ponude.
Uvidom u presliku oglasa objavljenog u »Večernjem listu« i »Narodnim novinama«
od 28. studenoga 2005. godine, utvrdeno je da je
predmetni Zahtjev dostavljen u roku od 7 dana prije isteka trajanja važeće
ponude za preuzimanje, budući da ponuda za preuzimanje traje 30 dana (članak
15. stavak 1. Zakona) od dana kasnije objave (članak 18. stavak 4. Zakona).

Sukladno odredbi članka 15. stavka 2. Zakona, u
slučaju objave izmjene ponude za preuzimanje, rok važenja ponude se produžava
za 7 dana, s time da ukupan rok važenja ponude ne može biti dulji od 60 dana.
Sukladno odredbi članka 18. stavka 1. Zakona, svaku izmjenu ponude za
preuzimanje ponuditelj je obvezan objaviti u »Narodnim novinama« i u još jednim
dnevnim novinama koje se prodaju na teritoriju cijele Republike Hrvatske, u
roku od 7 dana od dana primitka Rješenja Komisije kojim se odobrava
objavljivanje izmjene ponude za preuzimanje.

Slijedom iznijetoga, valjalo je, temeljem
odredbe članka 13. stavka 4. Zakona, odlučiti kao u izreci.

Temeljem odredbe članka 8. stavka 4. Zakona o
tržištu vrijednosnih papira, ovo Rješenje objavljuje se u »Narodnim novinama«.

UPUTA O PRAVNOM LIJEKU

Protiv ovog Rješenja žalba nije dopuštena, ali
se može pokrenuti upravni spor podnošenjem tužbe Upravnom sudu Republike Hrvatske
u roku od 30 dana od dana primitka ovog Rješenja.

Klasa: UP/I-450-08/05-02/163

Urbroj: 567-01/05-14

Zagreb, 23. prosinca 2005.

Predsjednik Komisije

**Miljenko** **Fičor**, v. r.

Rješenje, NN 2/2006-54